27.1.2023.
HR
Službeni list Europske unije
C 32/93 četvrtak, 23. lipnja 2022.
61. pozdravlja izjavu dogovorenu na sastanku čelnika lokalnih i regionalnih vlada država članica Afričke unije i EU-a održanom 15. veljače 2022.
u Bruxellesu, u kojoj je, među ostalim, naglašeno da se bez angažmana lokalnih i regionalnih vlasti neće postići 65 % od 169 ciljeva na kojima se temelje ciljevi održivog razvoja;
62. pozdravlja dogovor Vijeća ministara AfCFTA-e o zajedničkim pravilima o podrijetlu robe za blok za 87,7 % robe ili 3 800 tarifnih stavki obuhvaćenih AfCFTA-om; poziva Europsku komisiju da na temelju pravila nedavno dogovorenih u okviru AfCFTA-e uskladi pravila o podrijetlu i izradi prijedlog za jedinstvena pravila o podrijetlu za trgovinu sa svim afričkim zemljama kako bi se ispravila neujednačenost pravila o podrijetlu u različitim trgovinskim sporazumima i dogovorima EU-a s afričkim regijama i zemljama; uvjeren je da bi to također koristilo poduzećima i carinskim tijelima EU-a; poziva Komisiju da istraži daljnje mogućnosti i mjere za poboljšanje veza i sinergija između različitih trgovinskih sporazuma EU-a s afričkim zemljama i AfCFTA-om; pozdravlja cilj AfCFTA-e da poboljša regionalnu diferencijaciju te širenje i međupovezanost infrastrukturnih sustava; poziva EU da surađuje s Tajništvom AfCFTA-e kako bi se unaprijedila izgradnja kapaciteta i tehnička potpora za provedbu AfCFTA-e;
63. pozdravlja činjenicu da je EIB u studenome 2021.
otvorio svoje prvo središte u Africi, u glavnom gradu Kenije Nairobiju;
64. cijeni inicijativu Vijeća i Komisije o organizaciji prvog tjedna Afrike i Europe, koji je održan u veljači 2022.
u Bruxellesu; pozdravlja uspješan rad nekoliko tisuća predstavnika organizacija mladih, organizacija civilnog društva, lokalnih vlasti, kulturnog sektora i poslovnog sektora; naglašava da bi bolja suradnja EU-a s mladim Afrikancima i afričkom dijasporom u EU-u mogla dugoročno strukturno poboljšati odnos EU-a i Afrike; u tom kontekstu žali zbog toga što Europski parlament nije bio više uključen i što su se događanja održavala tijekom tjedna plenarne sjednice Parlamenta u Strasbourgu te naglašava važnost promicanja, prije predstojećih inicijativa, veće suradnje među svim dionicima, uključujući poslovne organizacije; poziva Komisiju da svake godine organizira afričko-europski tjedan te da uključi mlade, posebno žene i djevojčice, u rasprave organizirane tijekom tjedna Afrike i Europe;
65. poziva Komisiju da buduća izdanja poslovnog sastanka na vrhu između EU-a i Afrike usmjeri na potencijal koji lokalne gospodarske i održive proizvodne alternative, kao što su ekološki proizvodi i proizvodi pravedne trgovine, zadruge malih poljoprivrednika i dionici socijalne ekonomije, mogu imati u izgradnji održivijeg i pravednijeg trgovinskog partnerstva između Afrike i EU-a;
66. naglašava potrebu za većim uključivanjem dionika, posebno poslovnih udruženja MSP-ova iz cijelog afričkog kontinenta i sve važnijih organizacija civilnog društva iz EU-a i AU-a, u raspravama kojima se uspostavlja nova dimenzija trgovine, ulaganja i gospodarske suradnje, koja je usmjerena na poštene i etičke odnose;
67. konstatira da su prometne mreže ključni pokretači trgovine i prosperitetnih gospodarstava; naglašava potrebu za boljim povezivanjem afričkih ruralnih i urbanih područja kako bi se osigurala veća međusobna povezanost među afričkim zemljama i unutar afričkog kontinenta; naglašava da se prijedlozi skupine Team Europe za provedbu infrastrukturnih projekata moraju temeljiti na potrebama koje je Afrička unija utvrdila u Programu za razvoj infrastrukture za Afriku; u tom pogledu poziva na uključivanje lokalnih i regionalnih dionika u postupak donošenja odluka o vrsti i opsegu infrastrukturnih projekata; podsjeća na činjenicu da se procjenjuje da je 53 % cesta u Africi neasfaltirano i nepovezano s trgovinskim centrima te da manje od polovice stanovništva u ruralnim područjima ima pristup funkcionalnim cestama tijekom cijele godine, što ukazuje na potrebu za ulaganjima ponad glavnih projekata; također poziva na ulaganja u logistiku hladnog lanca i moderne skladišne objekte te općenito poboljšanje logistike između mjesta proizvodnje i potrošnje čime se poljoprivrednicima omogućuje da svoje poljoprivredne proizvode isporučuju na određenim udaljenostima, te čime se, s obzirom na brzu urbanizaciju Afrike, doprinosi uklanjanju nesigurnosti opskrbe hranom; konstatira da funkcionalna prometna mreža i ulaganja u infrastrukturne projekte mogu doprinijeti razvoju afričkih gospodarstava; poziva Europsku komisiju da svojim trgovinskim i investicijskim instrumentima za Afriku potakne ulaganja u afričke infrastrukturne projekte;
68. potiče opsežnu raspravu u cilju ponovnog razmatranja modela i planova za razvoj infrastrukture i utvrđivanje alternativnih modela mobilnosti i suvremenih rješenja za mobilnost u 21. stoljeću za sve stanovnike regija, ali i kontinenta, na temelju iskustava stečenih u EU-u i drugim industrijaliziranim zemljama, kako bi se izbjegle pogreške u tom pogledu;